Јован је био син Константина Палеолога, сина византијског цара Михаила VIII Палеолога (владао од 1259. до 1282. године). Мајка му је била Ирена Палеолог Раулина. Од 1305. године Јован носи титулу панхиперсеваста. Узео је учешћа у грађанском рату у Византији од 1321. до 1328. године. У првој половини 1324. године српски краљ Стефан Дечански се оженио Јовановом ћерком, Маријом Палеолог. Брак је убрзо довео до проблема са византијским царем. Јован је намеравао да се осамостали у Солуну. Брак са Маријом увео је Стефана Дечанског у грађански рат у Византији на Јовановој страни. Без подршке Византије, Јован је побегао на двор српског краља и заједно са њим је пустошио околне византијске области не успевајући да им наметне своју власт. Умирио се када је добио титулу кесара, а убрзо је и умро. Јован је сем Марије имао и сина. Његово име није познато, а погинуо је у борби против Бугара код Русокастра 1332. године. Жена му се звала Ирина.